Atneosen
Store norske leksikon,Kunst og estetikk,Arkitektur og landskap,Kirker, slott og gårder,Storgårder og herregårder,Norske storgårder
Atneosen er en storgård i Stor-Elvdal kommune i Innlandet, på vestsiden av Glåma sør for Atnas utløp. Eiendommen omfatter (2020) totalt omkring 330 000 dekar, herav 126 000 dekar produktiv skog og 150 dekar innmark. Deler av utmarksområdene utnyttes til jakt, blant annet villreinjakt, og fiske på utleiebasis. Det er også regulert et større hyttefelt.
Atneosen ble opprinnelig ryddet på 1600-tallet. Eiendommen var en del av krongodset i Østerdalen inntil krongodssalget i 1662, da den ble solgt til en utenbygds privat eier. Gården tilhørte slekten Nielsen/Werenskiold til 1744, men ble bygslet bort til lokale bønder. Deretter var den i bondeeie til 1898, da den ble kjøpt av firmaet Arthur Mathiesen & Co. (nå Mathiesen – Atna AS), som fortsatt eier den.Den gamle bebyggelsen er for en stor del bevart i et anlegg der innhus og uthus er samlet om hvert sitt tun, tungården og nautgården. Hovedbygningen, et enetasjes tømmerhus, er oppført i 1822. Til innhusene hører også en stuebygning som etter tradisjonen skal være bygd i 1662. De fleste uthusene er fra slutten av 1800-tallet. Den eldste delen av bebyggelsen ble fredet i 1923. Les mer i Store norske leksikon Atna – grend i Stor-Elvdal norsk jordeiendomshistorie Litteratur Coldevin, A.: Norske storgårder, bind 1, 1950